b'\n_START_ARTICLE_\nPremis Amanda\n_START_SECTION_\nHist\xc3\xb2ria\n_START_PARAGRAPH_\nEls Premis Amanda foren instaurats el 1985 com a part del Festival Internacional de Cinema Noruec "per tal d\'incrementar la qualitat del cinema noruec i fomentar el seu inter\xc3\xa8s"._NEWLINE_La gala de 1993 va trencar els esquemes dels premis, tradicionalment de car\xc3\xa0cter nacional, a l\'incloure una llista de pel\xc2\xb7l\xc3\xadcules nominades provinents de tots els pa\xc3\xafsos n\xc3\xb2rdics. L\'edici\xc3\xb3, no obstant, va restar una excepci\xc3\xb3._NEWLINE_Des de 2005, la categoria reservada a produccions televisives va deixar de formar part dels premis Amanda, al crear-se un premi dedicat espec\xc3\xadficament a la televisi\xc3\xb3: els premis Gullruten. Els Amanda, per tant, van esdevenir uns premi estrictament cinematogr\xc3\xa0fic._NEWLINE_El 2006 un altre canvi va marcar els premis Amanda. Des del seu origen, la cerim\xc3\xb2nia d\xe2\x80\x99entrega dels premis havia sigut produ\xc3\xafda en cooperaci\xc3\xb3 amb la companyia estatal noruega de radiodifusi\xc3\xb3 Norsk Rikskringkasting (NRK). No obstant, a partir de 2006 la cooperaci\xc3\xb3 va finalitzar i des d\'aleshores la responsabilitat de l\xe2\x80\x99organitzaci\xc3\xb3 dels premis va passar exclusivament a mans de TV 2, un canal de televisi\xc3\xb3 noruec privat d\'\xc3\xa0mbit nacional. _NEWLINE_El 2007 fou instaurant un nou premi, l\'Amanda Popular (Folkets Amanda).. El guanyador \xc3\xa9s escollit mitjan\xc3\xa7ant una votaci\xc3\xb3 popular. El primer guanyador del nou guard\xc3\xb3 fou la pel\xc2\xb7l\xc3\xadcula Fritt Vilt, dirigida pel cineasta noruec Roar Uthaug.\n_START_SECTION_\nGuard\xc3\xb3 Amanda\n_START_PARAGRAPH_\nEl nom Amanda prov\xc3\xa9 d\'una can\xc3\xa7\xc3\xb3 popular anomenada "Amanda fra Haugesund" (Amanda de Haugesund).[9]  El text de la can\xc3\xa7\xc3\xb3 fa ref\xc3\xa8ncia a una presumpta dona que va viure els anys 1920 i que es guanyava la vida venent licor als mariners malgrat la llei de prohibici\xc3\xb3 de l\'alcohol de l\'\xc3\xa8poca."._NEWLINE_L\'estatueta s\'entrega com a premi als guanyadors de la competici\xc3\xb3 cinematogr\xc3\xa0fica i \xc3\xa9s resultat d\xe2\x80\x99un concurs organitzat el 1985 pel diari local Haugesunds Avis, amb l\'objectiu de crear una escultura que don\xc3\xa9s forma a la llegend\xc3\xa0ria Amanda. El guanyador del concurs fou l\'artista Kristian Kvakland de la localitat de Nesodden (Akershus)._NEWLINE_L\'escultura original roman empla\xc3\xa7ada a fora de les oficines del diari i els Premis Amanda n\'usen una reproducci\xc3\xb3 en miniatura com a guard\xc3\xb3 pels premis. L\'estatueta fa 30 cm d\'al\xc3\xa7ada, 14 cm de di\xc3\xa0metre i pesa 2,5 kg. En els seus or\xc3\xadgens, pesava 4,5 kg al no estar buida per dintre, com en la versi\xc3\xb3 actual._NEWLINE_Una an\xc3\xa8ctoda sobre l\'estatueta, la va protagonitzar la cinemat\xc3\xb2grafa noruega Anja Breien. Despr\xc3\xa9s d\'haver guanyat el guard\xc3\xb3 el 1986, el va posar a la venda mitjan\xc3\xa7ant un anunci en un diari nacional, com a senyal de protesta per les retallades de pressupost al cinema noruec per part del govern. L\'Institut Suec de Cinema va comprar l\'estatueta. El 2005, quan Anja Breien va rebre un homenatge per la seva carrera cinematogr\xc3\xa0fica, l\'ex-ministre de cultura i el director de l\'Institut Suec de Cinema li van retornar la seva estatueta, de la qual s\'havia despr\xc3\xa8s un any abans.\n_START_SECTION_\nHistorial dels palmar\xc3\xa8s\n_START_PARAGRAPH_\nL\'actor guanyador de m\xc3\xa9s Premis Amanda \xc3\xa9s Bj\xc3\xb8rn Sundquist, el qual compta amb un total de quatre premis al seu comptador, atorgats per les pel\xc2\xb7l\xc3\xadcules Over grensen (1987), S\xc3\xb8ndagsengler (1996) i Sejer - se deg ikke tilbake (2000), respectivament, m\xc3\xa9s un premi honor\xc3\xadfic que va rebre l\'any 2000._NEWLINE_L\'actriu noruega Ane Dahl Torp compta amb un total de tres premis d\'interpretaci\xc3\xb3. Amb les pel\xc2\xb7l\xc3\xadcules Svarte penger - hvite l\xc3\xb8gner (2004) i Gymnasl\xc3\xa6rer Pedersen (2006) va obtenir el premi Amanda a la millor actriu. D\'altra banda, el seu paper a la pel\xc2\xb7l\xc3\xadcula L\xc3\xb8nsj (2008) li va mer\xc3\xa8ixer el premi Amanda a la millor actriu secund\xc3\xa0ria._NEWLINE_L\'actor Sverre Anker Ousdal tamb\xc3\xa9 \xc3\xa9s guanyador de tres premis Amanda. Dos d\'ells com a millor actor per les pel\xc2\xb7l\xc3\xadcules Kreditorene (1990) i Blodsb\xc3\xa5nd (1998), respectivament, i un premi honor\xc3\xadfic que va rebre el 2009._NEWLINE_Els actors Nils Ole Oftebro, Espen Skj\xc3\xb8nberg i Anneke von der Lippe s\xc3\xb3n guanyadors de dos premis a la millor interpretaci\xc3\xb3. Pel que fa a la millor direcci\xc3\xb3, els directors Ola Solum, Nils Gaup, Berit Nesheim i Bent Hamer han sigut tots recompensats en dues ocasions. _NEWLINE_El director Erik Gustavson destaca per haver guanyat en tres categories diferent: millor pel\xc2\xb7l\xc3\xadcula, millor documental i un premi especial "N\xc3\xb2rdic Amanda"  que obtingu\xc3\xa9 el 1993. Tamb\xc3\xa9 l\'actriu Kjersti Holmen compta amb el m\xc3\xa8rit d\'haver guanyat en tres diferents categories: a la millor actriu el 2000, a la millor actriu secund\xc3\xa0ria el 1993 i un premi honor\xc3\xadfic el 2009._NEWLINE_L\'\xc3\xbanica pel\xc2\xb7l\xc3\xadcula en haver guanyat tres premis \xc3\xa9s Budbringeren (1997) la qual va guanyar els premis a la millor pel\xc2\xb7l\xc3\xadcula, millor actor i millor actriu.\n_START_SECTION_\nCerim\xc3\xb2nia d\'entrega\n_START_PARAGRAPH_\nLa cerim\xc3\xb2nia d\'entrega dels premis va comptar sobretot als seus inicis amb la participaci\xc3\xb3 d\'estrelles internacionals del m\xc3\xb3n del cinema per tal d\'atorgar prestigi i popularitat als premis, per exemple amb Roger Moore (1985) o Diana Ross (1987). Altres participants o presentadors de la cerim\xc3\xb2nia han sigut els cineastes Ned Beatty, Lauren Bacall, Jon Voight, Brian Cox, Jeremy Irons, Ben Kingsley i Pierce Brosnan.'